
  
    
      
    
  



 

 

 

 

 

JUN DZSONGUN
MARIGOLD FALU LÉLEKMOSODÁJA

 

 

 

 

 

 

Fordította

Vörös Erika

 


 

 

J U N    D Z S O N G U N

[image: ]

 

 

M A R I G O L D    F A L U
L É L E K M O S O D Á J A

 

 

[image: Európa Könyvkiadó, Budapest, 2026]

www.alexandra.hu • www.moobius.hu
www.europakiado.hu

 


 

A fordítás az alábbi kiadás alapján készült:

[image: 윤정은: 메리골드 마음 세탁소]

Marigold Mind Laundry

Copyright © 2024 [image: 윤정은] (Jungeun Yun)

Originally published by THEBOOKMAN

through BC Agency, Seoul and Youbook Agency

 

Hungarian translation © Vörös Erika, 2026

 

Felelős kiadó Kuczogi Szilvia igazgató

 

Szerkesztő Bíró Péter

Kézirat-előkészítő Mikes Vivien

Korrektor Kalcsics Ildikó

Tördelőszerkesztő Erdős Krisztina

Művészeti vezető Tabák Miklós

Borítótervező Tabák Miklós

 

ISBN 978-615-106-447-4

 

www.europakiado.hu

www.facebook.com/europakiado

www.alexandra.hu

www.moobius.hu

 


 

 

 

 

 

 

Képzeld csak el!

Ha semmissé tehetnéd a ballépéseid…

Ha kimoshatnád a beszáradt pacákat,

amelyeket a megbánás hagyott a szíveden…

Milyen lenne akkor az életed?

Ha csak azt az egy szégyenfoltot kitörölhetnéd a lelkedből,

vajon akkor valóban boldog lehetnél?

A faluban a tavaszi virágzást mindig lombhullás követte, az őszutón pedig nyomban visszatért a kikelet. E csodálatos hely az idők kezdetétől az ismert világban létezett, ám ki tudja, miért, mégis rejtve maradt a kíváncsi szemek elől. Pedig bármikor megtalálhatták volna a földgömbön azok, akik eléggé szemfülesek. Ha ugyanis elég kitartóan pörgették volna a golyóbist, végül megakadt volna a tekintetük egy mákszemnyi településen. A bűvös-bájos virágokkal és fákkal benőtt vidéken, melynek lakói felfoghatatlan erővel bírtak, szépségük pedig tündérekével vetekedett, épphogy csak szárnyaik nem voltak.

A helységet nyájas tekintetű, jótét lelkek lakták, akik hírből sem ismerték a „gyűlölet”, a „szívfájdalom” vagy a „bánat” érzését. Mindig virágzó korszakot éltek az ég káprázatos kékje alatt, ahol szüntelenül a lehető legkellemesebb klíma uralkodott. Dúskáltak minden földi jóban, és soha egy rossz szó el nem hangzott közöttük. Így háborítatlan béke honolt, és sosem szakadt vége a gondtalan napoknak.

A helybeliek olyan varázslatos erővel voltak megáldva, amely képes volt fényt hozni a világba, és melegséggel töltötte meg az otthonokat. Amikor a sápadt hold felkelt, ezüst sugarában táncoltak, amikor pedig a tündöklő nap felváltotta az égen, ragyogása tükröződött a mosolyukban. Testüket nem borzongatta csípős hideg, lelküket pedig nem dermesztette a bénító csüggedés.

Ám még ide is beköszöntött egyszer a perzselő nyár, legalábbis egy helybeli férfi szívébe. Váratlanul, bejelentés nélkül.

– Kisasszony, ébredjen fel! Jól érzi magát?

– …A torkom…

– Hogyan, kérem? Nem értem.

– …Vizet…

– Jaj, persze! Tessék!

A férfi, aki egyfajta felügyelőként minden kisebb-nagyobb ügyért felelt a faluban, éppen a településen keresztülfutó keskeny ösvényen sétált. Karjait vidáman lengette maga mellett, és mélyeket lélegezve élvezte a lélegzetelállító kilátást, amikor egy eszméletlenül heverő nőre lett figyelmes az út szélén. A nő hosszú, fekete haja éles kontrasztot képezett szokatlanul sápadt arcával, ajkai pedig remegtek, mintha mondani próbálna valamit. Ivott néhány kortyot a férfi által kínált palackból, majd újra visszahanyatlott. A férfi addig még sohasem látta őt a faluban. Mielőtt a nő megint elalélt volna, falevelek hullottak alá, hogy mint egy puha paplan óvatosan megtámasszák.

– Nana! Nehogy elájuljon itt nekem! Hol lakik? Hazakísérem.

A férfi egy ideig tanácstalanul téblábolt a nő körül. Végül melléguggolt, és betakarta a kabátjával, nehogy annak patyolatfehér ruhája bepiszkolódjon a levelektől.

„Nézzenek oda! Nem lenne szabad itt aludnia… Mindegy, egyelőre úgysincs mit tenni. Ha felébred, majd megkérdezem, hol lakik, és hazakísérem. Milyen különös! Egyszerre olyan nyugalom szállt meg. És mitől lettem hirtelen ilyen álmos?”

A férfi lekucorodott a földre, átölte a két térdét, és elnyomta az álom.

– Ne haragudjon, kérem, de megmondaná, hol vagyok?

A felügyelő szelíd érintésre ébredt: egy puha kéz rázta finoman a vállát. Alighogy magához tért, egész lényével beleveszett a nő egyenesen rá szegeződő tekintetébe, amelynek a mélysége a tengert, a színe pedig az égboltot idézte. A pupillája azúr színben játszott, amikor ráesett a fény, ám mogyorószínű sugarakat lehetett felfedezni benne, valahányszor a tulajdonosa elbűvölő, hosszú szempilláit rebegtette. A rejtelmes szempártól megigézve a férfinak minden igyekezetére szüksége volt, hogy visszanyerje a lélekjelenlétét, és válaszoljon.

– Nos… hát… ez itt… a varázslatos adományok faluja.

– Azt mondja, varázslatos adományok? Ami igaz, az igaz: olyan illatot érzek itt, amellyel még soha életemben nem találkoztam. Tudja, nekem már az orrom megsúgja, hogy milyen hangulat uralkodik egy térben, és ha most nem csal, akkor… ezen a helyen a béke és a jóság lelkülete honol. Különös, de valahogy máris otthon érzem magam. Még a levegő is más, bársonyos szelek fújnak. Olyan meghitt a légkör, hogy ha tehetném, a legszívesebben örökre ideköltöznék.

– Ha így gondolja, akkor… mi lenne, ha itt maradna velem? – ugrott talpra a férfi, maga is megdöbbenve azon, ami a nő pillantásának hatására kicsúszott a száján.

A fülig elpirult férfi zavarának láttán a nő szégyenlősen elmosolyodott, majd így válaszolt:

– Rendben, legyen! Maradok.

Képtelen, közhelyes történetnek tűnhet, hogy valaki első látásra szerelembe essen, a nő mégis összekötötte életét a férfival, majd hamarosan életet adott egy tündéri kislánynak. Tavaszra jött ősz, őszre tavasz következett, ők hárman pedig békében élték napjaikat a közösség tagjainak körében, akik bár csodálatos erőkkel bírtak, mégsem használták azokat soha ártó célokra mások ellen.

Habár a nőnek a szereteten kívül más rendkívüli tehetsége nem volt, új otthonra lelt a faluban. A váratlanul ráköszöntő boldogságtól azonban néha különös szorongás fogta el.

„Ugyan már! Minden rendben! Semmi nem történhet. Hiszen senki nem tud a település létezéséről a külvilágban. Itt pedig még az aggodalom érzését sem ismerik.”

Így nyugtatta magát, és erősen megrázta a fejét, hogy elűzze magától a nyugtalanító gondolatokat.

*

Mélyen benne jártak az éjszakában. Bár a lámpák már kialudtak, a szeretet fénye meghitt melegséggel töltötte meg a hajlékot. A nő minden elalvás előtt megnyugvást lelt az otthonát körbelengő illatban, békében és csendben. Az évek múlásával a férjével egyre közelebb kerültek egymáshoz, egyre jobban egymásra hangolódtak, és még az arckifejezésük is egyre inkább hasonlított a másikéra. Csak a kis éjjeli lámpát hagyták égve a hálóban, ahol egymás kezét fogva beszélgettek, amíg el nem álmosodtak.

A középkorú házaspár haja már őszbe fordult, a bájos kislányuk pedig immár a felnőttkor küszöbén állt. Az asszony arca aznap a szokottnál is nagyobb szorongást tükrözött.

– Kedvesem, nem kellene most már beszélnünk a lányunknak a képességeiről?

– Hm… Korai az még.

– Miért lenne az? Hiszen jövőre nagykorúvá válik. Lassacskán meg kellene tanulnia, hogyan szabályozza az erejét, és hogy csak szükség esetén folyamodjon hozzá.

– Még nem is tud a létezéséről, csak megijedne tőle ilyen hirtelen.

– Igazad van, biztosan felkavarná a hír.

– Várjunk még egy kicsit! Lesz jobb alkalom is, hogy elmondjuk neki.

– Legyen, ahogy akarod! De ha eljön az idő, gondoskodnunk kell majd arról is, hogy egy ideig ne olvasson könyveket a külvilágról.

– Ahogy mondod. Az efféle történetekben mindenféle, számára még ismeretlen érzelem szóba kerül, ezért jó lesz vigyázni, nehogy hatással legyenek az erejére.

Az asszonyt nyugtalanították a megkésve bár, de egyre inkább megmutatkozó jelek a lányában. A gyermekről ugyanis sokáig azt hitték, hogy az anyjához hasonlóan nincsenek csodálatos képességei. Ami azt illeti, a nő már egy ideje sejtette a különleges erő jelenlétét a kislányban, de azzal hessegette el magától a gyanút, hogy valószínűleg csak az átlagnál erősebb empátiáról és akaraterőről van szó nála. Aggodalmára az adott okot, hogy ha a lány valóban kiválasztott lenne, akkor elkerülhetetlenül rátalálnának a próbatételek, amelyeket mindenkinek ki kellett állnia, akinek megadatott a hatalom, hogy a jótékony mágia által fényt hozzon a világba.

Aki nem volt képes kiállni a próbát, az nem vált urává a képességének, és kénytelen volt hosszú ideig bolyongani az életben, míg meg nem találta a gyógyírt a lelki sebeire. Ugyanakkor ha leküzdötte az akadályokat, akkor teljes mértékben birtokba vette az erejét, és fényhozóként élhetett tovább a világban. Fenséges és gyönyörű, ugyanakkor magányos és fájdalmas is volt az ilyen élet. Mert minél ragyogóbb a fény, annál nagyobb sötétség kíséri. Mint a hold árnyékos oldala annak világos térfelét.

A nő maga is mély sebeket hordozott magában, amikor elmenekült a szülővárosából. Miután azonban letelepedett a varázslatos adományok falujában, a szeretet lassan begyógyította a szívének sérüléseit. Azt kívánta ezért, hogy a gyermeke örökké úgy éljen azon a bűvös, eldugott vidéken, mint egy virág, amely soha nem hervad el. Mint valaki, akit soha nem bántottak.

Ám újra csak rá kellett jönnie, hogy az élet nem mindig úgy alakul, ahogy szeretnénk. Észrevette, hogy aki csak szót vált a lányával, annak megnyugvást lel a lelke. Egyre szembetűnőbb volt az is, hogy képes valóra váltani a kívánságait. Közeledett hát az idő. A lányának ki kellett merészkednie az általa ismert világ határain túlra, hogy ott tanulja ki a közösségükben nem létező érzelmek szabályozásának művészetét. Előtte csak néhány kiválasztott kelt útra a külvilágba, hogy áldásos varázslataik és képességeik révén fényt vigyenek oda. Mivel náluk már nagyon fiatal korban kiütköztek a jelek, egy felkészítő iskolát is elvégeztek a falu elhagyása előtt. Rendhagyó eset volt tehát, hogy valakinél csak felnőttkorban jelentkezzenek a képességek.

„Ezek szerint… én is kaptam valamiféle… adományt?”

A lány meglepetésében megdermedt, a szíve pedig szokatlanul hevesen kezdett verni. Késő éjszakába nyúlóan olvasott, és épp egy pohár vízért jött ki, amikor az ajtórésen át kiszűrődő fény odavonzotta a szülei hálószobájához. Ekkor hallotta meg a beszélgetésüket.

„De mégis miféle erő lehet az? Kinek tudnék segíteni vele? Akkor hát nekem is itt kell hagynom az otthonom, mint a többi kiválasztottnak? És vajon milyen lehet az a sosem látott külvilág?”

Egyszerre lett úrrá rajta az aggodalom és a kíváncsi várakozás. A falhoz lapulva, visszafojtott lélegzettel próbálta kihallgatni, miről beszélnek a szülei.

– Előfordult már valaha, hogy valaki egynél több képességgel is rendelkezzen a faluban?

– Úgy tudom, hogy volt ilyen. Még a múlt században.

A szobából egy ideig egy pisszenés sem hallatszott. A lány minden erejével igyekezett, hogy kivegye a halk párbeszédet, ám hirtelen megrogytak a lábai. A falnak támaszkodva két lépést hátrált, így épphogy csak sikerül leroskadnia egy székbe, mielőtt összeesett volna. Már az is váratlanul érte, hogy különleges adottsággal bír, hát még hogy nem is eggyel, hanem mindjárt kettővel! Kóválygott a feje. Az ablakon túl az éjszaka még a szokásosnál is mélyebbnek és sötétebbnek tűnt. Sem a hold, sem a csillagok nem mutatkoztak. Aznap éjjel megnyílt az út a szülőhelye határain túli világ felé.

„Semmi baj. Minden rendben lesz.”

Mély levegőt vett, és behunyta a szemét, hogy összeszedje magát.

„Egy, kettő, három…”

*

– Jaj, ne! Anya, apa! Ne hagyjatok itt egyedül! Kérlek, gyertek vissza! – riadt fel sírva a lány.

Észrevétlenül szenderült el, majd rémálom kísértette, amelyben egy forgószél elragadta mellőle a családtagjait. Tehetetlenül kellett végignéznie, ahogy minden, ami kedves számára, tovatűnik a viharos szél tomboló örvényében, míg ő ott maradt egymagában. Addig ismeretlen érzés kerítette hatalmába. Ez lenne hát az a bizonyos „szorongás”, amelyről a szülei tudta nélkül, a könyvtár eldugott polcairól szerzett könyvekben olvasott? Vagy talán az úgynevezett „félelem”? Pedig hányszor mondták neki, hogy lefekvés előtt ne olvasson a külvilágról szóló irományokat! De hiába: a kíváncsiság erősebb volt. Így amikor már mindenki aludt, ő óvatosan elővette a titkos polcokról kölcsönzött köteteket, hogy a sötétség leple alatt beléjük mélyedjen. A múlt éjjel is épp egy olyan történet volt soron, amelyben a főhős szeretteit egy titokzatos fekete lyuk magába szippantotta, hogy aztán az illetőnek időt és teret áthidaló kalandos utazásra indulva kelljen megkeresnie őket.

A lány sehogy sem tudott megnyugodni. Kezét a hevesen dobogó szívére szorítva próbálta visszafojtani a mellkasából feltörő zokogást.

„Különös… Máskor anya vagy apa mindig szaladnak megvigasztalni, hogyha sírok. Hogyhogy most ekkora a csend? Miért nincs semmi mozgás a házban? Talán túl mélyen alszanak? Vagy lehet, hogy még most is álmodom? És miért ilyen fülledt a levegő?”

Nyugtalanul körülnézett, de nem akarta elhinni, amit látott – vagyis inkább amit nem. Kétkedve dörzsölte meg a szemét. Becsukta, kinyitotta, majd újra csak megdörzsölte. De hiába: továbbra is légüres tér vette körül.

„Biztos csak álmodom. Igen, ez csakis álom lehet. Alighanem ez az a bizonyos »rémálom«, amiről egyszer olvastam. Meg kell próbálnom újra lehunyni a szemem, és visszaaludni. Akkor talán egy másik álomba kerülök, aztán felébredek. Micsoda egy éjszaka!”

A lány összeszorította a szemhéjait, mire hirtelen eszébe villantak a szavak, amelyeket utoljára hallott, mielőtt elaludt volna a székben. Akkor lehet, hogy mégsem csak álom volt?

– Kétségkívül csodálatos adottság, hogy képes legyen átérezni és enyhíteni mások fájdalmát, na de hogy képes legyen manifesztálni az akaratát? Ez már túlságosan is hatalmas és veszélyes erőnek tűnik nekem.

– Hogy lehet, hogy eddig nem vettük észre? Mennyivel jobb lett volna előbb tudomást szerezni róla! Milyen erőt próbáló és keserves lesz szegénynek egyedül elsajátítania mindazt, amit a kiválasztottak már az előkészítő iskolában megtanulnak!

– Ne okold magad! Ami megtörtént, az megtörtént. Nem érdemes utólag bánkódni rajta. Most, hogy már tudjuk, legalább mellette lehetünk, és segíthetünk neki, amennyire csak tőlünk telik.

– Igazad van. De elfelejtetted, hogy amikor valaki még csak ismerkedik az erejével, egy darabig azonnal megvalósul, amire gondol, vagy amiről álmodik? Ezért óvatosnak kell lennie, nehogy veszélyes elképzelések merüljenek fel benne. Holnap este egy alkalmas, nyugodt pillanatban tapintatosan el kell mondanunk neki az igazat.

– Legyen, ahogy mondod. De ahhoz, hogy mindkét képességét megfelelően kamatoztatni tudja, előbb…

A lány végtelenül bánta már, hogy a kellős közepén belealudt a beszélgetésbe. Végig kellett volna hallgatnia. Nem is! Jobb lett volna inkább, ha ki sem jön azért a pohár vízért. Nem is kellett volna ilyen késő estig fenn maradnia. Vagy nem lett volna szabad kihallgatnia a szülei társalgását. Sőt jobban tette volna, ha soha nem olvas történeteket a külvilágról. Eleve a közelébe sem szabadott volna mennie annak a titkos könyvespolcnak. Minél inkább belegondolt, annál nagyobbra duzzadt benne a megbánás, mint egy lejtőn guruló hógolyó, mely végül lavinaként zúdul rá, hogy agyonnyomja.

Kinyitotta a szemét, de nem álmodott. Ez volt a valóság. Úgy érezte, szó szerint odalett minden. A szerettei most ki tudja, hová sodródtak miatta, és ő itt maradt nélkülük egymaga.

A lány azt kívánta, bárcsak visszatekerhetné az időt azokhoz a pillanatokhoz, amelyeket megbánt. Vajon akkor más döntéseket hozna? Vajon képes lenne új jövőt kreálni? Vagy még jobb lenne, ha előre látná a rossz dolgokat, és így tehetne ellenük valamit. Vajon akkor megakadályozhatta volna, ami történt? Egyszerűen nem akarta elhinni. Nem tűnhetett el minden csak úgy, egyetlen szempillantás alatt. Hiszen nem tett mást, mint hogy becsukta, majd kinyitotta a szemét, az addig ragyogó világ mégis egy csapásra sötétségbe borult.

„Biztos csak álmodom.

Ez nem lehet más, csak álom.”

